32004D0312
L 100/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 30 март 2004 година
относно предоставяне на Чешката република, Естония, Унгария, Латвия, Литва, Словакия и Словения на някои временни дерогации от Директива 2002/96/EО за отпадъци от електрическо и електронно оборудване
(2004/312/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз, и по- специално член 2, параграф 3 от него,
като взе предвид Акта относно условията за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република и измененията на договорите, на които е основан Европейския съюз, наричан „Акт за присъединяване от 2003 г.“, и по-специално член 55 от него,
като взе предвид исканията на Чешката република, Естония, Унгария, Латвия, Литва, Словакия и Словения,
като взе предвид предложението на Комисията,
като има предвид, че:
(1)
Съгласно член 5, параграф 5, първа алинея от Директива 2002/96/EО на Европейския парламент и на Съвета от 27 януари 2003 г. относно отпадъци от електрическо и електронно оборудване (ОЕЕО) (1), държавите-членки следва да осигурят не по-късно от 31.12.2006 г. постигането на разделно събиране от всеки гражданин на най-малко четири килограма годишно отпадъци от електрическо и електронно оборудване от частните домакинства.
(2)
Член 7, параграф 2 от Директива 2002/96/EО определя някои минимално заложени цели за възстановяването на отпадъци от електрическо и електронно оборудване и за повторното използване и рециклиране на компонентите, материалите и веществата. Държавите-членки гарантират постигането на тези цели от производителите до 31 декември 2006 г.
(3)
В съответствие с член 17, параграф 1 от Директива 2002/96/ EО държавите-членки въвеждат в сила необходимите законови, подзаконови и административни разпоредби, за да се съобразят с настоящата директива преди 13 август 2004 г. Въпреки това член 17, параграф 4, буква a) от Директива 2002/96/EО предвижда Гърция и Ирландия, които поради своя дефицит на обща инфраструктура за рециклиране, географските условия, като например големият брой малки острови и наличието на селски и планински райони, ниската гъстота на населението и ниското ниво на потребление на електрическо и електронно оборудване, нямат възможност да постигнат изискваната събираемост по член 5, параграф 5, първа алинея от Директива 2002/96/EО или заложените цели за възстановяване по член 7, параграф 2 от нея, и които по смисъла на член 5, параграф 2, трета алинея от Директива 1999/31/EО на Съвета от 26 април 1999 г. относно депониране на отпадъци (2) могат да кандидатстват за удължаване на срока по този член, имат право да удължават сроковете по член 5, параграф 5 и член 7, параграф 2 от Директива 2002/96/EО с не повече от 24 месеца.
(4)
На основание член 55 от Акта за присъединяване от 2003 г., Чешката република, Естония, Унгария, Латвия, Литва, Словакия и Словения поискаха преходни периоди за временно право на освобождаване от спазването на сроковете, определени в член 5, параграф 5, първа алинея и член 7, параграф 2 от Директива 2002/96/EО, посочвайки като причини за техния дефицит на рециклираща инфраструктура ниската гъстота на населението и ниското ниво на потребление на електрическо и електронно оборудване, както и географските условия, като например наличието на селски райони.
(5)
Тези причини обясняват удължаването на горепосочените срокове за Чешката република, Естония, Унгария, Латвия, Литва и Словакия с 24 месеца, а за Словения с 12 месеца,
ПРИЕ НАСТОЯЩОТО РЕШЕНИЕ:
Член 1
Чешката република, Естония, Унгария, Латвия, Литва и Словакия могат да удължат времевите срокове по член 5, параграф 5, първа алинея и член 7, параграф 2 от Директива 2002/96/EО с 24 месеца.
Словения може да удължи срока по член 5, параграф 5, алинея първа и член 7, параграф 2 от Директива 2002/96/EО с 12 месеца.
Член 2
Адресати на настоящото решение са държавите-членки и Чешката република, Република Естония, Република Унгария, Република Латвия, Република Литва, Република Словения и Словашката република.
Съставено в Брюксел на 30 март 2004 година.